Zuma steeds onseker wat in Zim gebeurZimbabwe Pres. Jacob Zuma het gesê hy sal ŉ volledige verslag kry oor dit wat in Zimbabwe gebeur, wanneer hy later Donderdag in Botswana aankom. Hy het vroeër in die nasionale raad van provinsies, deel van die Suid-Afrikaanse parlement, gesê ŉ subkomitee van die Suider-Afrikaanse Ontwikkelingsgemeenskap (SAOG) vergader Donderdag om die situasie in Zimbabwe te bespreek. Zuma het ná die sessie na Botswana vertrek. Hy het gesê dit is nog te vroeg om te sê of die Zimbabwiese president Robert Mugabe ontsetel is. “Ons weet nie wat sal gebeur nie. Die betrokke SAOG-ministers vergader in Botswana om Zimbabwe te bespreek,” het hy gesê. “Ek is seker ek sal vandag nog ŉ verslag kry om te hoor hoe ver dit trek, so ons sal binnekort weet wat in Zimbabwe gebeur.” Volgens Zuma sal niks wat in Zimbabwe gebeur enige impak hê op ooreenkomste wat die land met sy bure onderteken het nie. “Zimbabwe is deel van die SAOG en dit maak nie saak wat in ŉ land gebeur nie, of daar ŉ nuwe verkiesing plaasvind, of ŉ nuwe regering is of wat ook al, wat daardie land homself verbind het tot ander lande, kan nie verander nie,” het hy gesê. “Geen regering of president sal sê, ‘dis nou ek, alle vorige ooreenkomste is nie meer van krag nie’.”